|  |  |
| --- | --- |
| *Визия за ОСП след 2020 г.* |  |

**1. На 04 март 2019 г. в гр. Брюксел се проведе заседание на Специалния комитет по селско стопанство, на което бяха обменени мнения по част от текстовете от проектите на Регламент за стратегическите планове по ОСП и Хоризонтален регламент.** Налице е разделение в позициите на държавите членки по определени ключови елементи на стратегическите планове по разпространен от Председателството документ с оглед търсения от него частичен общ подход до края на юни 2019 г. По отношение на определението за постоянни пасища множество делегации подкрепиха формулировката, основаваща се на регламента „Омнибус“, докато други предпочитат първоначалното предложение на Комисията. По дефиницията за млади земеделски стопани по-голямата част се изказаха в полза на предложението на Председателството, да се направи доброволно изискването за професионални умения/познания, докато други се обявиха за задължителност на това условие. Доброволното прилагане на определението за истински земеделски стопанин беше подкрепено от огромното мнозинство делегации, с едно изключение в противовес на незадължителното определение. По отношение на преразпределителното плащане две държави членки възразяват срещу предложението на Председателството за доброволното му въвеждане, а Комисията също така желае то да бъде задължително, тъй като е „по-справедливо и по-целенасочено“. В същото време делегациите отново бяха разделени по предложения за премахване праг от 2 000 евро за финансова дисциплина за финансиране на селскостопанския кризисен резерв (част от преговорната кутия за МФР), като една част подкрепят предложението на Комисията в интерес на опростяването, а друга искат прагът от 2 000 EUR да се запази.

**2. Новият модел на сертифициране насочен към разходите, които ще бъдат финансирани по Стратегическия план по ОСП, беше във фокусът на дискусията на заседанието на Работната група по финансови селскостопански въпроси (АГРИФИН), проведено на 07 март 2019 г. в Брюксел.** Новият модел за гарантиране на законосъобразността и редовността на разходите по Стратегическия план на ОСП се базира на сигурността на системите за управление, като фокусът се поставя върху отчитане на изпълнението, чрез годишно докладване на обобщените резултати. Сертифициращите органи ще извършват одит на системите за управление на държавите членки и докладването на постигнатите резултати. Становището на Сертифициращите органи на държавите членки трябва да бъде изготвено в съответствие с международно приетите одитни стандарти и включва най-малко информация относно: вярност на информацията посочена в отчетите; правилното функциониране на въведените от държавите членки системи за управление; качеството на изпълнение по показателите за крайния продукт и показателите за резултат; законосъобразност и редовност на разходите за мерките, за които е поискано възстановяване от ЕК.